ai4bharat/Pralekha huggingface dataset:
தொழிலாளர் மற்றும் வேலைவாய்ப்பு அமைச்சகம்
ஈ-ஷரம் தளத்தின் பதிவுகள் மத்திய அமைச்சர் திரு பூபேந்தர் யாதவ் தலைமையிலான முயற்சிகளால் பெரும் வெற்றியடைந்துள்ளன
ஈ-ஷரம் தளத்தில் பதிவுசெய்யப்பட்ட அமைப்புசாராத் துறைகளை சேர்ந்த தொழிலாளர்களின் எண்ணிக்கை, அது தொடங்கப்பட்ட 12 வாரங்களில் சீராக அதிகரித்து வருகிறது
நவம்பர் 20, 2021 நிலவரப்படி, பதிவு தொடங்கி 12 வாரங்களுக்கு மேலான நிலையில், மொத்தம் 8,43,89,193 அமைப்புசாரா தொழிலாளர்கள் ஈ-ஷரம் தளத்தில் பதிவு செய்துள்ளனர். அதற்கு முந்தைய நாளை விட இது 13,10,758 அதிகமாகும்.
ஈ-ஷரம் தளத்தின் பதிவுகளில் மிகப்பெரிய வெற்றிக்கு மத்திய தொழிலாளர் மற்றும் வேலைவாய்ப்பு, சுற்றுச்சூழல், வனம் மற்றும் பருவநிலை அமைச்சர் திரு பூபேந்திர யாதவ்வின் உன்னிப்பான கண்காணிப்பும், அமைச்சகத்தின் மூத்த அதிகாரிகள், மாநில அரசுகள் மற்றும் தொழிற்சங்கங்களின் உணர்வுப்பூர்வ ஒத்துழைப்பும், காரணமாக உள்ளன.
மத்திய அமைச்சர் திரு.பூபேந்தர் யாதவ், தொழிலாளர் மற்றும் வேலைவாய்ப்புத் துறை இணையமைச்சர் திரு ராமேஷ்வர் தெலி, தொழிலாளர் மற்றும் வேலைவாய்ப்புத் துறை செயலாளர் திரு சுனில் பர்த்வால் ஆகியோர் வளங்களைத் திரட்டியதோடு, தொடர் விழிப்புணர்வு நிகழ்ச்சிகள் நடத்தப்படுவதற்கும் காரணமாக இருந்தனர்.
தலைமை தொழிலாளர் ஆணையர்  திரு டிபிஎஸ் நெகி மற்றும் அவரது அணியை சேர்ந்த அதிகாரிகள், தொழிற்சங்கத் தலைவர்கள், ஊழியர்கள், மாநில அரசு மற்றும் தன்னார்வ தொண்டு நிறுவனங்களை ஈடுபடுத்தி சிறப்பு முகாம்களை நடத்தி வருகின்றனர். இதுவரை 60-க்கும் மேற்பட்ட மெகா முகாம்கள் நடத்தப்பட்டுள்ளன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1773750
-----
(Visitor Counter : 160
குடியரசுத் தலைவர் செயலகம்
சியாச்சினில் இராணுவத்திடையே திரு. ராம்நாத் கோவி்ந்த் பேச்சு அப்துல் கலாமுக்குப் பின் சென்ற குடியரசுத் தலைவர்
குடியரசுத் தலைவர் திரு. ராம்நாத் கோவிந்த் சியாச்சின் இராணுவ முகாமுக்கு வியாழக்கிழமை  பயணமானார். அங்கு இராணுவ வீரர்களிடையே அவர் உரையாற்றினார். மேலும், அங்குள்ள குமார் போஸ்ட் எனப்படும் இராணுவ முகாமுக்கும் அவர் சென்றார். 2004ம் ஆண்டு சியாச்சினுக்கு அப்போதைய குடியரசுத் தலைவர் அப்துல் கலாம் சென்றார். அடுத்து, 14 ஆண்டுகளுக்குப் பிறகு தற்போது திரு. ராம்நாத் கோவிந்த் சென்றுள்ளார்.
இராணுவத்தினரிடையே உரையாற்றிய குடியரசுத் தலைவர், நாட்டின் முப்படைகளின் உயர் தலைவர் என்ற முறையில், ஒட்டுமொத்த நாட்டின் நன்றியையும் தெரிவிக்கும் வகையில் அங்கு வந்ததாகக் கூறினார்.
“சியாச்சின் உலகின் மிக உயரிய போர்க்களமாகும். கடும் குளிர் நிலவும் அங்கு வசிப்பது மிக மிகக் கடினமாகும். அத்தகைய சூழ்நிலையில் அங்கேயே தங்கியிருப்பதுடன் நாட்டின் எல்லையைக் காக்கும் விழிப்புடன் எதற்கும் தயாரான நிலையில் இராணுவத்தினர் அரும் பணியாற்றுகிறீர்கள். உங்களது உறுதி, அர்ப்பணிப்பு மிகவும் உயர்ந்தது. நாட்டைக் காப்பாற்ற நீங்கள் காட்டும் விசுவாசம் எல்லா குடிமக்களும் பின்பற்ற வேண்டியது.
சியாச்சின் மலைப் பகுதியில் நமது வீரர்கள் கடந்த 34 ஆண்டுகளாகக் காட்டி வரும் வீர தீரம் நமது எல்லை மிகுந்த பாதுகாப்போடு இருக்கிறது என்ற நம்பிக்கையை நாட்டு மக்களுக்கு தருகிறது. இந்த ஒட்டுமொத்த நாடும் நாட்டு மக்களும் ஆதரவாக இருக்கிறார்கள் என்ற தகவலை இங்குள்ள வீரர்களுக்குக் கூறிக் கொள்கிறேன்.” என்று குடியரசுத் தலைவர் பேசினார்.
சியாச்சின் சிகர உச்சியில் 11 ஆயிரம் வீரர்களும் அதிகாரிகளும் “மேகதூத் நடவடிக்கை”  என்ற பெயரில் 1984ம் ஆண்டு ஏப்ரல் 13ம் தேதி நடந்த இராணுவ நடவடிக்கையின்போது உயிர்த் தியாகம் செய்ததை நினைவூட்டும் போர் நினைவுச் சின்னத்தில் குடியரசுத் தலைவர் மரியாதை செலுத்தினார்.
பழங்குடியினர் நலத்துறை அமைச்சகம்
பழங்குடியினருக்கு அதிகாரமளித்தல் : துரிதப்படுத்துவதற்கான வழிகள் குறித்து அமைச்சர்கள் ஆலோசனை
மத்திய பெட்ரோலியம், இயற்கை எரிவாயு அமைச்சர் திரு தர்மேந்திர பிரதானை சந்தித்த மத்திய பழங்குடியினர் நலத்துறை அமைச்சர் திரு அர்ஜுன் முண்டா, பழங்குடியினருக்கு அதிகாரமளித்தலை துரிதப்படுத்துவதற்கான வழிகள் குறித்து ஆலோசித்தார்.
இந்திய பழங்குடியினர் கூட்டுறவு சந்தைப்படுத்துதல் வளர்ச்சி கூட்டமைப்பின்  நிர்வாக இயக்குநர் திரு பிரவிர் கிருஷ்ணா இந்த சந்திப்பின் போது உடனிருந்தார்.
மத்திய பழங்குடியினர் நல அமைச்சகத்தின் கீழ் இயங்கும் இந்திய பழங்குடியினர் கூட்டுறவு சந்தைப்படுத்துதல் வளர்ச்சிக் கூட்டமைப்பு, பழங்குடியினரின் வாழ்வையும், வாழ்க்கைத் தரத்தையும் மேம்படுத்த தொடர் நடவடிக்கைகளை எடுத்து வருகிறது.
இதன் ஒரு பகுதியாக, அரசுத் துறைகளுடனும், ஒத்த கருத்துள்ள அமைப்புகளுடனும் கைகோர்த்து, பழங்குடியினருக்கு அதிகாரமளிப்பதற்கான சாத்தியக்கூறுகளை ஆய்வு செய்து வருகிறது.
அமைச்சர்கள் திரு தர்மேந்திர பிரதான், திரு அர்ஜுன் முண்டாவுக்கிடையேயான சந்திப்பின் போது, தொழில்முனைதல் திட்டங்களை ஊக்கப்படுத்துவதன் மூலம் பழங்குடியினர் முன்னேற்றத்திற்கான வழிகள் குறித்தும், இதர நடவடிக்கைகள் குறித்தும் ஆலோசிக்கப்பட்டது.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://www.pib.gov.in/PressReleasePage.aspx?PRID=1680016
பொருளாதார விவகாரங்களுக்கான மத்திய அமைச்சரவைக் குழு
விலை ஆதரவு திட்டம் & விலை உறுதிப்பாட்டு நிதியத்தின்கீழ் கொள்முதல் செய்யப்பட்ட பருப்புகளை காலி செய்யவும், பிஎஸ்எஸ் திட்டத்தின்கீழ் துவரை, உளுந்து மற்றும் மசூர் பருப்புகளை கொள்முதல் செய்வதற்கான வரம்பை தற்போதைய 25% -லிருந்து 40% ஆக அதிகரிக்கவும் மத்திய அமைச்சரவை ஒப்புதல்
இத்திட்டத்தை செயல்படுத்த ரூ.1200கோடி செலவிடப்படும்
15 லட்சம் மெட்ரிக் டன் பருப்புகளை, ஆதார மாநிலத்தின் விற்பனை விலையிலிருந்து தள்ளுபடி செய்து ஒரு கிலோ ரூ.8-க்கு வழங்கப்படும்
இந்த பருப்புகளை மாநிலங்கள்/யூனியன் பிரதேசங்கள், நலத் திட்டங்களுக்கு பயன்படுத்திக் கொள்ளலாம்
பிரதமர் திரு.நரேந்திரமோடி தலைமையில் நடைபெற்ற பொருளாதார விவகாரங்களுக்கான மத்திய அமைச்சரவைக் குழுக் கூட்டத்தில், விலை ஆதரவுத் திட்டம் & விலை நிலைப்படுத்தும் நிதியத்தின் கீழ் கொள்முதல் செய்யப்பட்ட பருப்பு இருப்பை, பல்வேறு நலத் திட்டங்களுக்கு பயன்படுத்துவதற்காக, மாநிலங்கள் / யூனியன் பிரதேசங்களுக்கு ஒதுக்கீடு செய்யவும், துவரை, உளுந்து மற்றும் மசூர் பருப்புகளை கொள்முதல் செய்வதற்கான வரம்பை தற்போதைய 25%-லிருந்து 40%ஆக அதிகரிக்கவும் ஒப்புதல் அளிக்கப்பட்டது.
அங்கீகரிக்கப்பட்ட இந்தத் திட்டத்தின்கீழ், மாநிலங்கள் / யூனியன் பிரதேச அரசுகள், 15 லட்சம் மெட்ரிக் டன் பருப்புகளை, ஆதார மாநிலத்தின் விற்பனை விலையிலிருந்து ஒரு கிலோ ரூ.8 வீதம் தள்ளுபடி விலையில், முதலில் வருவோர்க்கு முதலில் ஒதுக்கீடு என்ற அடிப்படையில் ஒதுக்கீடு செய்யப்படும். தத்தமது மாநிலங்களில் செயல்படுத்தப்படும் மதிய உணவுத் திட்டம், பொது வினியோகத் திட்டம், ஒருங்கிணைந்த குழந்தைகள் வளர்ச்சித் திட்டம் போன்றவற்றுக்கு, மாநிலங்கள் / யூனியன் பிரதேசங்கள் இதனை பயன்படுத்திக் கொள்ளலாம். இத்திட்டம் 12 மாத காலத்திற்கு அல்லது 15 லட்சம் மெட்ரிக் டன் பருப்பு காலியாகும் வரை, இதில் எது முதலில் வருகிறதோ அதுவரை செயல்படுத்தப்படும். இத்திட்டத்தை செயல்படுத்துவதற்காக, அரசு ரூ.1200 கோடி செலவிட உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1855677
அறிவியல் மற்றும் தொழில்நுட்பத்துறை
தேசிய அளவிலான பருவநிலை பாதிப்பு மதிப்பீட்டு அறிக்கை நாளை வெளியீடு
தேசிய அளவிலான பருவநிலை பாதிப்பு குறித்து விரிவான மதிப்பீட்டு அறிக்கை நாளை  வெளியிடப்படவுள்ளது.
இந்த பருவநிலை பாதிப்பு மதிப்பீடு மாநிலங்கள் மற்றும் யூனியன் பிரதேச அரசுகளின் தீவிர பங்களிப்போடு மேற்கொள்ளப்பட்டது. இதில் அளிக்கப்பட்ட பயிற்சிகள் மற்றும் திறன்மேம்பாட்டு பயிற்சிகள் மூலம் பாதிப்பு ஏற்படக்கூடிய மாவட்டங்கள் அடையாளம் காணப்பட்டுள்ளன. இவை பொருத்தமான பருவநிலை நடவடிக்கைகளைத் தொடங்க, கொள்கைகளை உருவாக்குபவர்களுக்கு உதவும். நன்றாக வடிவமைக்கப்பட்ட பருவநிலை மாற்றம் தழுவிய திட்டங்கள் மூலம், நாடு முழுவதும் உள்ள பருவநிலை பாதிப்புக்கு ஆளாகும் மக்களுக்கும் இது பயனளிக்கும்.
அறிவியல் தொழில்நுட்பத் துறை, வளர்ச்சி மற்றும் ஒத்துழைப்புக்கான சுவிஸ் முகமை ஆகியவற்றின் உதவியுடன் மேற்கொள்ளப்பட்ட இந்த தேசிய அளவிலான பயிற்சியில், 24 மாநிலங்கள் மற்றும் 2 யூனியன் பிரதேசங்களைச் சேர்ந்த 94 பிரதிநிதிகள் பங்கேற்றனர்.
இந்த தேசிய அளவிலான பருவநிலை பாதிப்பு மதிப்பீட்டு அறிக்கையை அறிவியல் தொழில்நுட்பத் துறை செயலாளர் பேராசிரியர் அசுதோஷ் சர்மா நாளை  வெளியிடுகிறார்.
இந்தியா போன்ற வளரும் நாடுகளில், பொருத்தமான திட்டங்களை உருவாக்க, பருவநிலை பாதிப்பு மதிப்பீடு ஒரு முக்கியமான பணியாக கருதப்படுகிறது.
மேலும் விவரங்களுக்கு, இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1712220
-----
(Visitor Counter : 122
பாதுகாப்பு அமைச்சகம்
வரும் 28ந்தேதி ஐஎன்எஸ் சில்காவில் அக்னி வீரர்களின் முதல் தொகுதி பயிற்சி நிறைவு அணிவகுப்பு
முதல் தொகுதி அக்னிவீரர்களின் பயிற்சி நிறைவு அணிவகுப்பு வரும் 28ந்தேதி ஐஎன்எஸ் சில்காவில் நடைபெறுகிறது. 273 பெண்கள் உட்பட 2,600 அக்னிவீரர்கள் பயிற்சியை வெற்றிகரமாக முடித்ததை இது குறிக்கிறது. கடற்படை தளபதி அட்மிரல் ஆர் ஹரி குமார், தலைமை விருந்தினராக கலந்து கொள்கிறார். மூத்த கடற்படை அதிகாரிகள் மற்றும் உயரதிகாரிகளும் இந்த நிகழ்வில் கலந்துகொள்வார்கள். வெற்றிகரமான பயிற்சியாளர்கள் தங்கள் கடல் பயிற்சிக்காக போர்க்கப்பல்களில் சேர்க்கப்படுவார்கள்.
2022 ஜூன் 14 அன்று, பாதுகாப்பு துறை அமைச்சர் மற்றும் முப்படை தளபதிகள் அக்னிபத் திட்டத்தைத் தொடங்கினர். தகுதி அடிப்படையிலான அக்னிபத் ஆட்சேர்ப்புத் திட்டத்தின் முன்முயற்சிக்கு இணங்க, இந்தியக் கடற்படை அதன் தேர்வு, பயிற்சி மற்றும் வரிசைப்படுத்தல் முறையைக் கையாண்டு வீரர்களைத் தேர்வு செய்தது. இதன் விளைவாக, 273 பெண் அக்னி வீராங்கனைகள் உட்பட சுமார் 2,600 அக்னிவீரர்கள் இந்திய கடற்படையில் சேர்க்கப்பட்டனர். அவர்கள் நவம்பர் மாதம் ஐஎன்எஸ் சில்காவில் தங்கள் பயிற்சியைத் தொடங்கினர்.
பயிற்சியை வெற்றிகரமாக முடித்த பிறகு, அக்னிவீரர்கள் வெளியேறுவது இதுவே நாட்டில் முதன்முறையாகும். இது அவர்களுக்கும், அவர்களது குடும்பத்தினருக்கும் பெருமை சேர்க்கும் தருணமாக அமையும். அணிவகுப்பு நிகழ்ச்சியில், தகுதியான அக்னிவீரர்களுக்கு பல்வேறு பிரிவுகளில் தலைமை விருந்தினரால் விருதுகள் வழங்கப்படும். இந்த ஆண்டு முதல், மறைந்த ஜெனரல் பிபின் ராவத் பெயரில், நிறுவப்பட்டுள்ள பிபின் ராவத் ரோலிங் டிராபி 'ஒட்டுமொத்த தகுதி வரிசையில் முதலிடம் வகிக்கும் பயிற்சி பெண் அக்னிவீராங்கனைக்கு வழங்கப்படும். இந்தக் கோப்பையை தகுதியான பெண் அக்னிவீராங்கனைக்கு மறைந்த ஜெனரல் ராவத்தின் மகள்கள் வழங்குவார்கள்.
எரிசக்தி அமைச்சகம்
எக்சிம் வங்கியுடன் 100 மில்லியன் அமெரிக்க டாலர் வெளிநாட்டு நாணய கால கடன் ஒப்பந்தத்தில் ஆர்இசி கையொப்பம்
மின்சக்தி அமைச்சகத்தின் கீழ் உள்ள மகாரத்னா மத்திய பொதுத்துறை நிறுவனமான ஆர்.இ.சி epWtdk;, இந்திய ஏற்றுமதி இறக்குமதி வங்கியுடன்  100 மில்லியன் அமெரிக்க டாலர்களுக்கான வெளிநாட்டு நாணய காலக் கடன் ஒப்பந்தத்தில் கையெழுத்திட்டுள்ளது.
இந்தக் கடனின் மூலம் கிடைக்கும் வருமானம், மூலதனம் இறக்குமதி செய்வதற்கான மின்சாரம், உள்கட்டமைப்பு மற்றும் தளவாடத் துறைகளில் ஆர்.இ.சி நிறுவனத்திடம் கடன் வாங்குபவர்களுக்கு மறுநிதியளிப்புக்காகப் பயன்படுத்தப்படும்.
2023-24 ஆம் ஆண்டிற்கான ஆர்.இ.சி.யின் ரூ.1.20 லட்சம் கோடி சந்தை கடன் திட்டத்தின் ஒரு பகுதியாக இந்த நிதி திரட்டப்படும். எக்ஸிம் வங்கி ஆர்.இ.சி.க்கு வழங்கும் முதல் காலக் கடன் இதுவாகும். இந்த கடன் 5 ஆண்டு காலத்திற்கு பிணைக்கப்பட்டுள்ளது மற்றும் எஸ்ஓஎஃப்ஆர்  உடன் வரையறுக்கப்பட்டுள்ளது. இது அமெரிக்க டாலரில் குறிக்கப்பட்ட கடன்களுக்கான அளவுகோல், விகிதமாகும்.
இது குறித்துப் பேசிய ஆர்.இ.சி லிமிடெட் நிறுவனத்தின் தலைவரும் நிர்வாக இயக்குநருமான திரு விவேக் குமார் தேவாங்கன், "மின்சாரம், உள்கட்டமைப்பு மற்றும் தளவாடத் துறைகளின் நிதித் தேவைகளை பூர்த்தி செய்வதற்காக எக்ஸிம் பேங்க் ஆஃப் இந்தியாவுடன் கூட்டு சேர்வதில் நாங்கள் மகிழ்ச்சியடைகிறோம், மேலும் 100 மில்லியன் அமெரிக்க டாலர்களுக்கான கடன் ஒப்பந்தத்தில் கையெழுத்திடுகிறோம்" என்று கூறினார்.
ஆர்.இ.சி நிறுவனம் என்பது இந்தியா முழுவதும் மின் துறை நிதி மற்றும் மேம்பாட்டில் கவனம் செலுத்தும் ஒரு என்.பி.எஃப்.சி ஆகும். இது மாநில மின்சார வாரியங்கள், மாநில அரசுகள், மத்திய / மாநில மின் பயன்பாடுகள், சுயாதீன மின் உற்பத்தியாளர்கள், கிராமப்புற மின்சார கூட்டுறவுகள் மற்றும் தனியார் துறை பயன்பாடுகளுக்கு நிதி உதவியை வழங்குகிறது.
அறிவியல் மற்றும் தொழில்நுட்பத்துறை
இந்தியில் கோவிட் 19 கதை நிகழ்ச்சியை உருவாக்கியது என்.சி.எஸ்.டி.சி.
தேசிய அறிவியல், தொழில்நுட்பத் தகவல் அளிப்புக் கவுன்சில் , அறிவியல் தொழில்நுட்பத் துறை  ஆகியவை டாக்டர் அனாமிகா ராய் நினைவு அறக்கட்டளையுடன் இணைந்து கோவிட்-19 நோய்த் தாக்குதல் குறித்த அனைத்து முக்கிய தகவல்கள் குறித்தும் விழிப்புணர்வை உருவாக்க பிரபலமாக உள்ள மல்டிமீடியா வழிகாட்டியின் இந்திப் பதிப்பை உருவாக்கியுள்ளன.
இதன் ஆங்கிலப் பதிப்பு இந்த மாத ஆரம்பத்தில் வெளியிடப்பட்டது. கோவிட் கதையின் இந்திப் பதிப்புக்கான தேவை அதிகமாக இருந்த நிலையில், குறிப்பாக இந்தி பேசும் மாநிலங்களில் தேவை அதிகம் இருந்த நிலையில் இதன் இந்திப் பதிப்பு உருவாக்கப் பட்டுள்ளது. இதில் திருத்தப்பட்ட மற்றும் கூடுதல் தகவல்களும் மக்கள் நலனுக்காக சேர்க்கப்பட்டுள்ளன.
கோவிட் கதை: பெருமளவில் விழிப்புணர்வு ஏற்படுத்துவதற்கான மல்டிமீடியா வழிகாட்டி குறித்து பாராட்டு தெரிவித்த அறிவியல் தொழில்நுட்பத் துறை செயலாளர் பேராசிரியர் அசுட்டோஷ் சர்மா, சாமானிய மக்களிடம் விழிப்புணர்வு ஏற்படுத்துவதற்கு, அவர்களுக்குப் புரிகிற மொழி நடையில் தகவல்களை அளிக்க வேண்டியது முக்கியம் என்று கூறினார். பெருமளவு பேசப்படும் மொழியாக இந்தி இருப்பதால், கோவிட் கதையின் இந்திப் பதிப்பு அதிக மதிப்பைப் பெறுகிறது என்று அவர் குறிப்பிட்டார்.
கோவிட்-19 குறித்து மல்டிமீடியா நுட்பங்கள் மற்றும் டிஜிட்டல் தளங்கள் மூலம் மக்களிடம் விழிப்புணர்வை ஏற்படுத்துவதற்கு, அறிவியல் தொழில்நுட்பத் துறை, இந்திய அரசு இணைந்து மக்கள் புரிந்து கொள்ள வசதியாக கலந்துரையாடல் எலெக்ட்ரானிக் வழிகாட்டுதலை உருவாக்கியுள்ளன. உரிய அறிவு மற்றும் நம்பிக்கையை அளிக்கும் வகையில் இவை அமைந்துள்ளன.
கோவிட் கதைக்கு ஆதரவாக மக்களின் ஆதரவு நாடு முழுக்கப் பெருகி வருகிறது. அதன் சங்கிலித் தொடர் தாக்கம் அதிகரித்து வருகிறது. மேகாலயாவில் காசி மொழியில் கோவிட் கதை மொழிபெயர்ப்பு செய்யப் படுகிறது. தமிழ்ப் பதிப்பும் உருவாக்கப்படுகிறது. பெங்காலி மற்றும் அசாமிய மொழிகளில் இதை உருவாக்கவும் பணிகள் நடைபெற்று வருகின்றன.
(Visitor Counter : 258
பிரதமர் அலுவலகம்
அனுமன் ஜெயந்தியை முன்னிட்டு மக்களுக்கு பிரதமர் வாழ்த்து
அனுமன் ஜெயந்தியை முன்னிட்டு, பிரதமர் திரு.நரேந்திரமோடி, மக்களுக்கு வாழ்த்து தெரிவித்துள்ளார்.
பிரதமர் வெளியிட்டுள்ள ட்விட்டர் பதிவில்;
“வலிமை, தைரியம் மற்றும் கட்டுப்பாட்டின் அடையாளமாகத் திகழும் பகவான் ஹனுமான் பிறந்த நாளின், நாட்டு மக்கள் அனைவருக்கும் வாழ்த்துக்கள். பவன்புத்திரனின் அருளால், அனைவரின் வாழ்வும், எப்போதும் வலிமை, புத்திசாலித்தனம் மற்றும் அறிவு நிறைந்ததாக இருக்கட்டும்” என்று தெரிவித்துள்ளார்.
சுகாதாரம் மற்றும் குடும்ப நலத்துறை அமைச்சகம்
கொவிட் பாதிப்பை கட்டுப்படுத்த இமாச்சல் பிரதேசம், பஞ்சாப் மற்றும் உத்தரப் பிரதேசத்துக்கு உயர்நிலை குழு – மத்திய அரசு முடிவு
கொவிட் பாதிப்பை கட்டுப்படுத்த இமாச்சல் பிரதேசம், பஞ்சாப் மற்றும்
உத்தரப் பிரதேசம் ஆகிய மாநிலங்களுக்கு உயர்நிலை குழுவை அனுப்ப மத்திய அரசு முடிவு செய்துள்ளது.
இந்தியாவில் கொரோனோ நோயால் தற்போது பாதிக்கப்பட்டுள்ளவர்களின் எண்ணிக்கை தொடர்ந்து குறைந்து 5 சதவிகிதத்திற்கும் குறைவாக 4.85 சதவீதமாகப் பதிவாகியுள்ளது. கடந்த 24 மணி நேரத்தில் 43,493 பேர் குணமடைந்து வீடு திரும்பியுள்ளனர். இதன் மூலம் நாட்டின் மொத்த குணமடைந்தோர் எண்ணிக்கை 85,21,617 ஆக உயர்ந்துள்ளது. மேலும் குணமடைந்தவர்களின் எண்ணிக்கை 93.69 சதவீதமாகப் பதிவாகியுள்ளது.
நோயிலிருந்து குணமடைந்தோர் மற்றும் சிகிச்சை பெற்று வருவோர் ஆகியோருக்கான இடைவெளி தொடர்ந்து அதிகரித்து தற்போது 80,80,655 ஆக உள்ளது.
கடந்த 24 மணி நேரத்தில் நாட்டில் 45,209 பேர் கொவிட் நோய் தொற்றினால் பாதிக்கப்பட்டு, 501 பேர் உயிரிழந்துள்ளனர்.
இதற்கிடையில் கொவிட் உதவி மற்றும் மேலாண்மைக்காக உத்தரப்பிரதேசம், பஞ்சாப் மற்றும் ஹிமாச்சல பிரதேசம் ஆகிய மாநிலங்களுக்கு உயர்நிலைக் குழுக்களை அனுப்ப மத்திய சுகாதாரம் மற்றும் குடும்ப நலத்துறை அமைச்சகம் முடிவு செய்துள்ளது. இந்த மாநிலங்களில் அதிக எண்ணிக்கையில் பாதிப்பு ஏற்படுவதை அடுத்து இந்த முடிவு எடுக்கப்பட்டுள்ளது.
மூன்று நபர் அடங்கிய குழுக்கள் பாதிப்பு அதிகமுள்ள மாவட்டங்களுக்கு நேரில் சென்று, கட்டுப்பாடு, கண்காணிப்பு, பரிசோதனை, தொற்று தடுப்பு மற்றும் திறன்மிகு மருத்துவ மேலாண்மை ஆகியவற்றில் மேற்கண்ட மாநிலங்களுக்கு ஆதரவு அளிக்கும்.
முன்னதாக ஹரியானா, ராஜஸ்தான், குஜராத், மணிப்பூர் மற்றும் சட்டீஸ்கர் ஆகிய மாநிலங்களுக்கு உயர்நிலைக் குழுக்களை மத்திய அரசு அனுப்பியிருந்தது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1674849
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
உள்நாட்டிலேயே உருவாக்கப்பட்ட’ லும்பி –ப்ரோவாக்’ தடுப்பூசியை வணிக ரீதியாக தயாரிப்பதற்கான புரிந்துணர்வு ஒப்பந்தம் கையெழுத்து
ஆட்டு அம்மைக்கான தடுப்பூசியான லும்பி ப்ரோவாக்-ஐ வணிக ரீதியில் தயாரிப்பதற்கான புரிந்துணர்வு ஒப்பந்தம் நாக்பூரில் 29-ம் தேதியன்று மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா, மகாராஷ்டிர மாநில முதலமைச்சர், துணை முதலமைச்சர் ஆகியோர் முன்னிலையில் கையெழுத்தானது. எல்.எஸ்.டி.க்கு உள்நாட்டு தடுப்பூசியான லும்பி-ப்ரோவாக்கை உருவாக்குவதில் இந்திய வேளாண்மை ஆராய்ச்சி கவுன்சில் ஐ.சி.ஏ.ஆர் மேற்கொண்ட பாராட்டுக்குரிய முயற்சியை ஸ்ரீ ரூபாலா பாராட்டினார். மேலும், இந்த புரிந்துணர்வு ஒப்பந்தம் இந்தியாவின் கால்நடைத் துறையின் எதிர்காலத் தேவைகளுக்காக ஆட்டு அம்மை தடுப்பூசியை பெரிய அளவில் தயாரிப்பதை உறுதி செய்யும் என்றும் அவர் கூறினார். தற்போது ஆட்டு அம்மை தடுப்பூசி விலங்குகளில் லும்பி தோல் நோயைக் கட்டுப்படுத்தப் பயன்படுத்தப்படுகிறது. லும்பிக்கு எதிரான இதன் செயல்திறன் பயனளிப்பது நிரூபிக்கப்பட்டுள்ளது.
விவசாயிகளுக்கு உதவும் வகையில் தடுப்பூசியை எந்தவித காலதாமதமும் இல்லாமல் பெரிய அளவில் தயாரிக்கத் தொடங்குமாறு புனே ஐவிபிபி-ஐ அவர் கேட்டுக்கொண்டார்.
தேசிய கால்நடை தடுப்பூசி உருவாக்க மையம், அரியானா மாநிலம் ஹிசாரில் உள்ள இந்திய வேளாண்மை ஆராய்ச்சி கவுன்சிலின் தேசிய குதிரைகள் ஆராய்ச்சி மையம், உ.பி மாநிலம் இசட்நகர் இந்திய கால்நடை ஆராய்ச்சி நிறுவனம் ஆகியவை இணைந்து, லும்பி ப்ரோவாக் என்ற பெயரில் எல்எஸ்டி தடுப்பூசியை உருவாக்கியது.
இந்நிகழ்ச்சியில் மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா, மகாராஷ்டிரா மாநில முதலமைச்சர் திரு ஏக்நாத் ஷிண்டே, துணை முதலமைச்சர் திரு தேவேந்திர ஃபட்னாவிஸ் மற்றும் அதிகாரிகள் கலந்து கொண்டனர்.
சிறப்பு சேவைகள் மற்றும் கட்டுரைகள்
சென்னை சிஎஸ்ஐஆர் வளாகத்தில் அறிவுசார் சொத்துரிமை விழா 2023 கொண்டாடப்பட்டது
சுதந்திரத்தின் அமிர்தப் பெருவிழாவை இந்தியா கொண்டாடும் நிலையில், அதன் ஒரு பகுதியாக தேசிய அறிவுசார் சொத்துரிமை விழாவிற்கும், அறிவுசார் சொத்து விழிப்புணர்வு இயக்கத்திற்கும் சிஎஸ்ஐஆர்-கட்டமைப்புப் பொறியியல் ஆராய்ச்சி மையம், சிஎஸ்ஐஆர் -மத்திய தோல் ஆராய்ச்சி நிறுவனம் இணைந்து ஏற்பாடு செய்திருந்தன. 2023, ஜூலை 19 அன்று சென்னை தரமணியில் உள்ள சிஎஸ்ஐஆர் வளாகத்தில் நடைபெற்ற அறிவுசார் சொத்து விழிப்புணர்வு நிகழ்ச்சியில் பங்கேற்க சென்னை மற்றும் அதைச் சுற்றியுள்ள பல்வேறு பொறியியல் கல்லூரிகளைச் சேர்ந்த சுமார் 300 மாணவர்கள் அழைக்கப்பட்டிருந்தனர்.
சென்னையில் உள்ள இந்தியக் காப்புரிமை அலுவலகத்தின் காப்புரிமை மற்றும் வடிவமைப்பு துணைக் கட்டுப்பாட்டாளர் டாக்டர் ஆர்.பானுமதி விழாவில் முதன்மை விருந்தினராகக் கலந்துகொண்டார். சிஎஸ்ஐஆர்-எஸ்இஆர்சி இயக்குநரும், சிஎம்சியின் ஒருங்கிணைப்பு இயக்குநருமான டாக்டர் என்.ஆனந்தவல்லி வரவேற்புரையாற்றினார். இளம் மனதுக்குள் ஆக்கப்பூர்வமான சிந்தனைகள் அதிகம் இருப்பதால், அறிவுசார் உரிமைகளைப் பாதுகாப்பதில் இளம் வயதிலேயே அவர்கள் நன்கு அறிந்திருப்பது அவசியம் என்பதே இந்த விழாவிற்குக் கல்லூரி மாணவர்களைப் பார்வையாளர்களாக தேர்வு செய்ததற்கான காரணம் என்று வரவேற்புரையில் இயக்குநர் தெரிவித்தார். சிஎஸ்ஐஆர்-சிஎல்ஆர்ஐயின் முதன்மை விஞ்ஞானி டாக்டர் சுபேந்து சக்ரபர்த்தி, பார்வையாளர்களுக்குத் தலைமை விருந்தினரை அறிமுகம் செய்தார்.
“அறிவுசார் சொத்துரிமைகள்-இந்தியக் கண்ணோட்டம்” என்ற தலைப்பில் அறிவுசார் சொத்துரிமை விழா விரிவுரையாற்றிய டாக்டர். ஆர். பானுமதி, காப்புரிமை, பதிப்புரிமை, வணிகச்சின்னம், வடிவமைப்பு போன்ற பல்வேறு வகையான அறிவுசார் சொத்துக்கள் குறித்தும் இதைப் பாதுகாக்கும் வழிமுறைகள் குறித்தும் மாணவர்களுக்கு விளக்கினார். பிறரைத் தவிர்த்து உண்மையான அறிவின் உரிமையாளரை ஐபிஆர் எவ்வாறு பாதுகாக்கிறது என்பதையும் அவர் விளக்கினார்.
இந்நிகழ்ச்சியை சிஎஸ்ஐஆர்-எஸ்இஆர்சியின் முதன்மை தொழில்நுட்ப அதிகாரி திரு ஆர்.டி.சதீஷ்குமார் ஒருங்கிணைத்தார். சிஎஸ்ஐஆர்.சிஎல்ஆர்ஐ.யின் மூத்த முதன்மை விஞ்ஞானி டாக்டர் தமிழ்ச்செல்வி நன்றி கூறினார்.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 197.08 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 92,576 கொவிட் சிகிச்சை பெறுபவர்கள் எண்ணிக்கை 0.21 சதவிதமாக உள்ளது.
குணமடைந்தோர் விகிதம் தற்போது 98.58 சதவீதம்
கடந்த 24 மணி நேரத்தில் 10,917 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,27,72,398 என அதிகரித்துள்ளது.
கடந்த 24 மணி நேரத்தில் 11,739 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 2.59 சதவீதம் ஆகும்
வாராந்திர பாதிப்பு விகிதம் 3.25 சதவீதம் ஆகும்
இதுவரை மொத்தம் 86.07 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 4,53,940 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1837028
சுகாதாரம் மற்றும் குடும்ப நலத்துறை அமைச்சகம்
ஆயுஷ்மான் பாரத் திட்டத்தால் பயனடைந்த மக்கள்
பிரதமரின் ஆயுஷ்மான் பாரத் மக்கள் ஆரோக்கிய திட்டம்  மதிப்பு மிகுந்ததாகும். இந்தத் திட்டத்தின் கீழ் பயனாளிகள் பயன்பெற பதிவு செய்யவோ, உறுப்பினராகவோ தேவையில்லை. எனினும், இது பற்றிய விழிப்புணர்வை உருவாக்கவும், பயன்கள் எளிதாக கிடைக்கவும், பயனாளிகளின் அடையாளங்களை இந்தத் திட்டத்தின் கீழ் உறுதி செய்வதற்காக மின்னணு அட்டைகள் வழங்க வசதி செய்யப்பட்டுள்ளது.
12.03.2020 வரை 12.8 கோடிக்கும் அதிகமான மின்னணு அட்டைகள் வழங்கப்பட்டு 90,49,900 மருத்துவமனைகள், நோயாளிகளை அனுமதிக்க அங்கீகாரம் வழங்கப்பட்டுள்ளது. தமிழ்நாட்டில் 2,47,27,269 மின்னணு அட்டைகள் வழங்கப்பட்டு 10,94,075 மருத்துவமனைகள் அங்கீகரிக்கப்பட்டுள்ளன. புதுச்சேரியில் 1,12,436 மின்னணு அட்டைகள் வழங்கப்பட்டு, 1,152 மருத்துவமனைகள் அங்கீகரிக்கப்பட்டுள்ளன.
இந்தத் தகவல்களை மாநிலங்களவையில் இன்று மத்திய சுகாதாரம் மற்றும் குடும்பநலத்துறை இணைஅமைச்சர் திரு அஷ்வினி குமார் சவ்பே எழுத்து மூலமாக அளித்த பதிலில் தெரிவித்துள்ளார்.
-----

(Visitor Counter : 101
பாதுகாப்பு அமைச்சகம்
ஆக்ஸிஜன் நிரப்ப துபாய்க்கு கன்டெய்னர்களை கொண்டு சென்றது விமானப்படை விமானம்
இந்திய விமானப்படையில் உள்ள ஜம்போ சரக்கு விமானங்கள், காலியாக உள்ள கிரையோஜெனிக் ஆக்ஸிஜன் டேங்கர்களை, கடந்த ஏப்ரல் 22ம் தேதி முதல், நாட்டின் பல இடங்களுக்கு கொண்டு செல்கின்றன. ஆக்ஸிஜன் நிரப்பப்பட்டபின் அந்த டேங்கர்கள் சாலை வழியாகவோ அல்லது ரயில் மூலமாகவோ அனுப்பப்படுகின்றன. தற்போது, காலி கன்டெய்னர்கள், விமானம் மூலம் வெளிநாடுகளுக்கு அனுப்பும் பணியும் மேற்கொள்ளப்படுகிறது.
இந்திய விமானப்படையின் ஐஎல்-76 ரக விமானம், மூன்று காலி கிரையோஜெனிக் கன்டெய்னர்களை ஜாம்நகரிலிருந்து, துபாயில் உள்ள அல் மக்தோம் என்ற இடத்துக்கு கொண்டு சென்றுள்ளது. அங்கு திரவ மருத்துவ ஆக்ஸிஜன் நிரப்பப்படும். இந்தப் பணியில் இந்தியன் ஆயில் கார்பரேஷன் நிறுவனம் ஒருங்கிணைந்து செயல்படுகிறது. ஆக்ஸிஜன் நிரப்பப்பட்ட பின், இந்த கன்டெய்னர்கள் கப்பல் மூலம் இந்தியா கொண்டு வரப்படும். காலி கன்டெய்னர்களை விமானம் மூலம் கொண்டு செல்வதன் மூலம், பயண நேரம் குறையும்.
குடியரசுத் தலைவர் செயலகம்
படை அணிகள் மாறுவதற்கான விழா வரும் 9-ந் தேதி நடைபெறாது
டென்மார்க் நாட்டின் பிரதமரின் அரசுமுறைப் பயணம் காரணமாக புதுதில்லியில் படை அணிகள் மாறுவதற்கான விழா சனிக்கிழமை அன்று  நடைபெறாது. இதற்கு பதிலாக இந்த விழா அக்டோபர் 16-ந் தேதி முதல் ஒவ்வொரு சனிக்கிழமையும்  காலை 8 மணி முதல் 9 மணி வரை நடைபெறும்.
தகவல் மற்றும் ஒலிபரப்பு அமைச்சகம்
சர்வதேச யோகா தினத்தை முன்னிட்டு குறும் படங்கள் மற்றும் சொற்பொழிவு, செய்முறை விளக்க நிகழ்ச்சிகளை ஒளிபரப்புகிறது திரைப்பட பிரிவு
ஏழாவது சர்வதேச யோகா தின கொண்டாட்டங்களில் திரைப்பட பிரிவும் இணைந்து கொண்டு குறும் படங்கள் மற்றும் திரைப்படம், விளையாட்டு உள்ளிட்ட துறைகளின் பல பிரபலங்களின் யோகா சம்பந்தமான கருத்துக்களை ஒளிபரப்புகிறது.
ஏழாவது சர்வதேச யோகா தினமான நாளை  திரைப்பட பிரிவின் இணையதளம் மற்றும் யூடியூப் சேனலில் குறும்படங்கள்,திரையிடப்படும். சர்வதேச யோகா தின கொண்டாட்டத்தின் முக்கிய நிகழ்ச்சியாக, திரைப்பட பிரிவு ஊழியர்களுக்கு, யோகா மூலம் எதிர்ப்பு சக்தியை அதிகரிப்பது குறித்து யோகா குரு திரு ராம் யோகியின் சொற்பொழிவு மற்றும் செய்முறை விளக்க நிகழ்ச்சி ஆன்லைன் மூலம் நடத்தப்படுகிறது.
‘பிரபலங்கள் பேசுகிறார்கள்...’ என்ற தலைப்பிலான நிகழ்ச்சி குறும்படங்களின் தொகுப்பாகும். இது உடல் மற்றும் மன நலத்தில் யோகாவின் முக்கியத்துவம் குறித்து வலியுறுத்துகிறது. நாடு முழுவதும் உள்ள சினிமா மற்றும் விளையாட்டுத்துறை பிரபலங்களின் நிகழ்ச்சிகளும் இதில் அடங்கியுள்ளன. பிரபல கலைஞர்கள் ஆஷா போஸ்லே, கபீர் பேடி, மோகன்லால், மம்முட்டி, கமல்ஹாசன், ரமேஷ் அரவிந்த், வெங்கடேஷ், ராணா தகுபதி மற்றும் புனித் ராஜ் குமார், கிரிக்கெட் வீரர் அனில் கும்ப்ளே உட்பட பலர் உடல், மனம் மற்றும் ஆன்மா இடையே சமநிலையை ஏற்படுத்துவதில் யோகாவும், பிராணயாமா ஆகியவை எவ்வாறு உதவுகிறது என்ற தங்களின் அனுபவத்தை பகிர்ந்து கொள்கின்றனர்.
இந்த குறும்படங்கள் https://filmsdivision.org/Documentary என்ற இணையதளத்தில் வாரம் முழுவதும் , மற்றும் https://www.youtube.com/user/FilmsDivision என்ற இணையளத்தில் நாளை  நாள் முழுவதும் ஒளிபரப்பப்படும்.
-------
(Visitor Counter : 145
புள்ளியியல் மற்றும் திட்ட அமலாக்கம் அமைச்சகம்
இந்தியாவில் வேலைவாய்ப்பு குறித்த விரிவான அறிக்கை
சென்ற 2017 செப்டம்பர் முதல் 2020 மே வரையிலான காலத்தில் நமது நாட்டில் வேலைவாய்ப்பு குறித்த விரிவான அறிக்கை ஒன்றை மத்திய புள்ளியியல் மற்றும் திட்ட அமலாக்கத் துறை அமைச்சகத்தின் கீழ் செயல்படும் தேசிய புள்ளியியல் அலுவலகம் வெளியிட்டுள்ளது. தேர்ந்தெடுக்கப்பட்ட அரசு முகமைகளில் உள்ள நிர்வாக ஆவணங்களின் அடிப்படையில் இந்த அறிக்கை தயாரிக்கப்பட்டுள்ளது.
இந்த அறிக்கையின் இணைப்பு -
http://pibcms.nic.in/WriteReadData/userfiles/NSO_PRESS%20RELEASE_24072020.pdf